Hei, denne artikkelen er over ett år gammel og kan inneholde utdatert informasjon

Ingen av de 430 politistudentene som er ferdig utdannet til sommeren har fått fast jobb, ifølge tillitsvalgte.

Noen av studentene har fått sommerjobb i politiet, men etterlyser de nye stillingene justisminister Knut Storberget lovet for tre år siden.

Det utspillet lar ikke justisministeren stå uimotsagt.

- Det er freidig å kreve jobb før man er ferdig utdannet. Det er ikke så mange yrkesgrupper som tør det, sier Storberget til NRK Dagsnytt.

Han minner om at nesten hele kullet som var ferdig utdannet i fjor nå er i jobb.

- Akkurat nå er det 60 ledige politistillinger i landet. Jeg får minne studentene om at de får søke også andre steder enn i Oslo, Asker og Bærum, sier justisminister Knut Storeberget.

- Negativt over alt - Signalene er negative over alt. Ved flere politidistrikter som Oslo var det lovet nye stillinger, men nå ser det ut til at de ikke blir realisert, sier studentrådsleder Andreas Adolfsen til Aftenposten.

- Vi ønsker ikke å være sytete, men realitetene i arbeidsmarkedet står i sterk kontrast til de politiske signalene om flere politifolk, sier han.

- I løpet av et år Avdelingsleder Arnt Inge Rolland i Politidirektoratet tror de fleste med bestått eksamen vil være i politiuniform i løpet av ett års tid, akkurat som forgjengerne.

Fjorårets avgangskull var på 428 studenter og 93 prosent av de 390 som besto eksamen er nå i jobb, opplyser han.

(NTB/Dagbladet).